**DOBRE PRAKSE U DIGITALIZACIJI NA LOKALNOM NIVOU**

Tokom konferencije „***E-uprava na lokalnom nivou***“ koja je održana u Budvi 21. i 22. februara 2023. godine uz podršku EU TAIEX instrumenta, predstavnici lokalnih samouprava iz Crne Gore su se upoznali sa dobrim praksama iz zemalja Evropske unije, odnosno Hrvatske i Slovenije.

Zajednica opština Crne Gore, kao ko-organizator konferencije, prepoznala je potrebu sagledavanja iskustava lokalnih samouprava iz zemalja EU u cilju blagovremenog i efikasnog prilagođavanja načina rada i pružanja javnih usluga građanima savremenim EU standardima. Koristeći dostupne instrumente podrške ovo je bila još jedna aktivnost Zajednice koja doprinosi unapređivanju administrativnih kapaciteta crnogorskih opština.

Pored pregleda EU regulativa u oblastima e-uprave, digitalnog društva i informacionih tehnologija, predstavnici lokalnih samouprava su imali priliku da kroz praktične primjere digitalnih rješenja sagledaju mogućnosti korišćenja savremenih tehnologija u lokalnim zajednicama.

**Stjepan Ćavar**, viši stručni saradnik za lokalni razvoj i fondove Evropske unije u Razvojnoj agenciji Dubrovnika (DURA) predstavio je nekoliko projekata u ovoj oblasti koji su finansirani kroz bespovratna sredstva iz fondova EU.

Kroz novi servis **„Brojač posjetioca“** omogućeno je konstantno praćenje stvarnog broja ljudi u istorijskom jezgru Dubrovnika, kao i trendova kretanja broja u različitim djelovima dana. Servis je kasnije nadograđen sa mašinskim učenjem (vještačka inteligencija) čime se procjenjuje broj ljudi u istorijskom jezgru i kontaktnoj zoni na odabrani dan. Ovaj podatak je koristan lokalnoj upravi da reguliše saobračajne gužve i produži sezonu, lokalnom stanovništvu i turistima kako bi lakše isplanirali svoj dolazak u gradsko jezgro, kao i svim poslovnim subjektima u planiranju svojih aktivnosti .

Kroz projekat **„Pametan parking“** ugrađeno je oko 2.000 senzora na parking mjestima u Dubrovniku kao i niz displeja-pokazivača slobodnih parking mjesta. Takođe, slobodna parking mjesta se mogu šronaći putem mobilne aplikacije.

Putem **„Multimedijalnog vodiča“** za mobilne uređaje (aplikacija za upravljanje gužvama sa elementima proširene stvarnosti) Dubrovniku je omogućeno da detektuje broj ljudi u Kneževom dvoru (muzej) i posjetiocima prezentuje jedan od dva različita narativa audio vodiča, u zavisnosti od broja jednovremenih posjetioca. U vrijeme manje posjećenosti Dvora posjetioci imaju mogućnost pokrenuti dužu verzija audio vodiča s elementima proširene stvarnosti, a u satima veće posjećenosti posjetiocima se predstavlja kraća verzija multimedijalnog vodiča. Na ovaj način posjetioci se stimulišu da dođu u muzej u vrijeme izvan vršnih sati kada im se nudi detaljniji vodič kroz muzej i smanjuju gužve.

Projekat **praćenja kvaliteta vazduha** u školama služi za mjerenje kvaliteta vazduha u obrazovnim ustanovama na području grada Dubrovnika (tri osnovne škole i pet dječjih vrtića). Instalirani sistem služi za očitavanje nivoa CO2, temperature i vlage u prostorijama u kojima su postavljeni senzori. Korišćenjem aplikativnog rješenja za praćenje i analizu podataka može se napraviti analiza nivoa CO2 u svim učionicama u školi/vrtiću kako bi osoblje pravovremeno reagovalo.

Kroz projekat **„Pametna dječja igrališta“** obična dječja igrališta su pretvorena u pametna dječja igrališta. Ovim projektom se djeca na igralištima putem mobilnih aplikacija podstiču na povećanu fizičku aktivnost na igralištu. Ideja je već implementirana na više od 4500 dječjih igrališta u SAD, Kanadi, Irskoj, Velikoj Britaniji, Izraelu i Francuskoj. Iako je aplikacija razvijena u inostranstvu, ona je u potpunosti jezički lokalizovana radi lakšeg korišćenja.

Od digitalnih rješenja za gradsku upravu, Ćavar je predstavio **“e-Dubrovnik”** - centralni gradski portal za pristup javnim informacijama, otvorenim podacima i digitalnim uslugama i servisima Dubrovnika, kao i program **„VOX POPULI“** za participativno budžetiranje. Takođe, predstavio je i interaktivnu platformu **„Dubrovačko oko“** koja se sastoji od web stranice i aplikacije za pametne telefone koja građanima omogućava jednostavnu prijavu, pregled i komentarisanje komunalnih nepravilnosti i problema u Dubrovniku te prijem povratnih informacija od gradske uprave po pitanju rješavanja njihovih zahtjeva, odnosno prijava.

**Željana Burazin**, šefica Odsjeka za Smart City i informatiku u Gradu Splitu, predstavila je platformu **„eGOP“** za upravljanje procesima kancelarijskog poslovanja i digitalnom arhivom, zatim sistem **„eGrađani“** koji ima za cilj modernizaciju, pojednostavljenje i ubrzanje komunikacije građana i javnog sektora te povećanje transparentnosti pružanja javnih usluga, kao i sistem **„Elektronska javna nabavka“** koji služi za elektronsko sprovođenje zakonskih procedura u postupcima javnih nabavki. Takođe, Burazin je predstavila i aplikaciju za upravljanje imovinom, kao i **„GIS sistem“** koji sadrži registar komunalne infrastrukture, evidenciju imovinsko-pravnih odnosa, sistem za upravljanje katastrom zelenila, javne rasvjete i putne infrastrukture.

**Zoran Cetinjanin**, načelnik za informacione tehnologije grada Karlovca predstavio je projekat **“In-LoRe”** čiji je cilj podsticanje i ubrzanje korišćenja elektronskog računa od strane javne uprave, kroz osiguravanje tehničkih i operativnih preduslova tijela javne uprave za integraciju sa centralnom platformom "eRačun“ na državnom nivou. Takođe, prisutni su se upoznali sa ostalim digitalnim uslugama grada Karlovca (upis djece u vrtiće, prijave i rješavanje komunalnih problema, prijave za subvencije i stipendije, prijem zahtjeva od građana i privrede, upravljanje imovinom, održavanje infrastrukture, upravljanje projektima…).

**Peter Geršič**, predsjednik Odbora za digitalizaciju i pametne gradove Zajednice gradova Slovenije i načelnik Kancelarije za razvojne projekte opštine Novo Mesto predstavio je EU mehanizam **„Integrisana teritorijalna ulaganja“** kojim se gradovima u Sloveniji obezbjeđuje 139 miliona eura bespovratnih sredstava za projekte održive mobilnosti, energetske efikasnosti javnih zgrada, urbane regeneracije i održivog razvoja.

U oblasti otvorenih podataka Geršič je predstavio rješenje **„FIWARE/CEF kontekst Broker“** - okvir komponenti platforme otvorenog koda (Open source) za ubrzanje razvoja pametnih rješenja (pametni grad, pametna luka, pametna farma…) finansiran od strane EU i prihvaćen kao de-facto standard.

Kao dobru praksu iz Novog mesta prisutne je upoznao sa „**Digitalnim telemetrijskim sistemom“** u oblasti vodosnadbijevanja koji kontroliše starenje vode u cijevima, omogućava smanjenje gubitaka vode i veći procenat fakturisane vode. Sistem je značajno doprinio smanjenju potrošnje energije za pumpanje vode zbog optimizacije. **„Sistem daljinskog upravljanja energijom“** u javnim zgradama koji je predstavljen, sadrži IoT elemente koji omogućavaju mjerenje temperature i drugih ambijentalnih parametara, te daljinsko centralizovano upravljanje energetskim sistemima. Posebna povoljnost je samofinansiranje sistema kroz javno-privatno partnerstvo, gdje privatni partner finansira svoje usluge iz ušteđene energije.

Tokom Konferenciji, učesnici su se upoznali i sa više strateških i zakonskih dokumenata na nivou EU u oblasti digitalizacije, kao što su: Evropski okvir interoperabilnosti, Deklaracija o podsticanju digitalne transformacije u gradovima i zajednicama u EU, Strategija Digitalne Hrvatske, EU Direktiva o otvorenim podacima, EU Inicijativa za digitalnu tranziciju, itd.